**קטע 1**

"החלטת **בית הדין הפלילי הבינלאומי** כי לתובעת של בית הדין נתונה הסמכות להמשיך בחקירת החשדות בדבר **הפרות של חוקתו בשטחים שמעבר לקו הירוק** אינה אלא תחילתו של הליך החקירה, שצפוי להימשך שנים רבות. מה בדיוק היא עתידה לחקור, באילו קשיים היא עלולה להיתקל ומהן ההשלכות האפשריות מבחינת מדינת ישראל? ב-5 בפברואר 2021 קבעה ערכאת קדם המשפט של בית הדין הפלילי הבינלאומי בדעת רוב כי לתובעת של בית הדין הפלילי הבינלאומי נתונה הסמכות לפתוח, או למעשה להמשיך, בחקירת החשדות בדבר הפרות של חוקת בית הדין הפלילי הבינלאומי בשטחים שמעבר לקו הירוק (יהודה, שומרון, עזה, מזרח ירושלים). ...

בית הדין הפלילי הבינלאומי (ICC) הוא בית דין שבו עומדים לדין נאשמים בביצוע פשעים בינלאומיים חמורים (פשעי מלחמה, פשעים נגד האנושות, רצח עם, תוקפנות). ההחלטה על הקמתו התקבלה בשנת 1998, אבל מעשית הוא החל לפעול בשנת 2002, כאשר חוקת רומא – האמנה שהקימה את בית הדין – נכנסה לתוקף. לחוקת רומא הצטרפו 123 מדינות. נכון להיום, בית הדין הפלילי הבינלאומי מנהל הליכים משפטיים ב-13 זירות שבוצעו בהן, לכאורה, פשעים בינלאומיים (לא כולל פלסטין). עד כה הוגשו כתבי אישום ב-30 תיקים (בחלקם נגד יותר מנאשם אחד). התובעת של בית הדין עורכת גם בדיקות מקדמיות לחקירה בשמונה זירות נוספות. "

מתוך: פרופ' עמיחי כהן, החלטת בית הדין הפלילי הבינלאומי - רקע, ניתוח והשלכות, המכון הישראלי לדמוקרטיה, פברואר 2021, גרסה חלקית

**שאלות רלוונטיות**

* אילו הפרות זכויות אדם מבצעת ישראל בשטחים שכבשה בשנת 1967? אילו מן ההפרות הללו יכולות להיחשב פשעים חמורים, הנמצאים בסמכותו של בית הדין הפלילי הבינלאומי?
* הסבירו מהי יחסיות תרבותית. מהן תרומותיה לקידום זכויות אדם, ואילו סכנות אורבות לזכויות אדם בגישה זו?
* מהם הישגיו של בית הדין בשנות פעילותו עד כה, ובמה הוא כשל?

**קטע 2**

ביידן מבקש לקדם זכויות אדם במזרח התיכון. בן סלמאן, ארדואן וא־סיסי נערכים לרפורמות

דו"ח המודיעין האמריקאי על רצח העיתונאי הסעודי, ג'מאל חאשוקג'י, מפנה אצבע מאשימה אל יורש העצר, מוחמד בן סלמאן. הנשיא ג'ו ביידן מתכוון "לכייל מחדש" את יחסיו עם ריאד, בעיקר בשל פער התפיסות בין המדינות בסוגיה של זכויות אדם. את הפירוש המעשי של אותו "כיול מחדש" נדע כשביידן יחליט אם לבצע עסקת נשק עם סעודיה. האם יסכים להיפגש או לשוחח עם השליט בפועל של הממלכה? ומה יעשה כאשר הוא יירש את המלך? יורש העצר מתאמץ לרכך את כובד המהלומה. ביידן מתעניין בזכויות אדם? בן סלמאן מיהר להציג חבילת רפורמות חדשות שמטרתן האחדת מערכת הענישה, חקיקה של דיני ראיות, פתרון בעיות של מעמד אישי, שפוגעות בעיקר בנשים, והפיכת החקיקה בנושאי עסקות אזרחיות לשקופות יותר. אם רפורמות אלו ייושמו, זו עשויה להיות מהפכה חוקתית. היורש הצעיר זכה למחמאות כשהתיר לנשים לנהוג וכשהציג את חזון 2030 שלו. זה כולל קדמה וטכנולוגיה, אך אף מילה על דמוקרטיה ושינוי המשטר. ביידן, שבמסע הבחירות שלו כינה את סעודיה "מדינה משוקצת", עומד מול לחץ בקונגרס להטיל עליה סנקציות. הוא יצטרך להחליט אם די ברפורמות הללו כדי להעניק לה חנינה מדינית.

רפורמות הפכו למטבע לשון שמתגלגלת בחדווה גם על לשונם של נשיא טורקיה, ארדואן, ושל נשיא מצרים, א־סיסי. ארדואן צפוי להציג חבילת רפורמות. הוא הבטיח שהרפורמות יכללו שינויים במעמד זכויות האדם וחופש הביטוי ויבטיחו את עצמאות מערכת המשפט. לאחרונה חתמו 54 סנאטורים על מכתב לנשיא, בדרישה להעניש את ארדואן על פגיעה בזכויות אדם, התנכלות לאופוזיציה ודריסת חופש הביטוי. גם א־סיסי מבטיח עתה שורת רפורמות, שנועדו לשפר את מצב זכויות האדם במצרים. אבל הבטחות כאלה בעבר, שלוו גם בחקיקה, לא חוללו שינויים מהותיים. טרנד הרפורמות שמפעים את כלי התקשורת בטורקיה, סעודיה ומצרים, אינו משכנע את הציבור למוד הניסיון המר במדינות אלה. אבל יש בו כדי להעיד על הבהלה שהנושא הרגיש הזה מעורר בקרב שליטים, שהתרגלו לעצימת עיניו של הממשל האמריקאי. במיוחד אחרי כהונתו של דונלד טראמפ, שלא ידע כיצד לאיית את המונח "זכויות אדם". הנשיא ביידן נראה כמי שמביא עמו בשורה חדשה לפעילי זכויות אדם, אבל מוטב להמתין ולראות עד כמה הוא יהיה מוכן להקריב את האינטרסים האסטרטגיים והמדיניים של ארה"ב למען זכויות האדם במדינות ערביות.

הארץ, צבי בראל, 26.02.2021 גרסה חלקית

* ארצות הברית רואה את עצמה כ"לפיד החירות וזכויות האדם" העולמי. במה, ועד כמה נותנת ארצות הברית ביטוי ממשי לדימוי זה? התייחסו הן למדיניות הפנים והן למדיניות החוץ שלה.
* הסבירו מהי יחסיות תרבותית. מהן תרומותיה לקידום זכויות אדם, ואילו סכנות אורבות לזכויות אדם בגישה זו?
* מדוע במחצית השניה של המאה ה-20 צברו זכויות האדם עוצמה נורמטיבית ביחסים הבין-לאומיים, אך נותרו חלשות בכל הקשור לפיקוח, יישום ואכיפה?
* מהם הקשיים הניצבים בפני הניסיון לעבור ממשטר בין-לאומי הצהרתי ומשטר בין-לאומי מקדם של זכויות אדם, למשטר ממשטר בין-לאומי מיישם ואוכף של זכויות אדם?
* הסבירו את הצורך בגיבוש הגדרות אוניברסליות של זכויות אדם, ואת הקשיים הכרוכים בכך.
* עד כמה מדינות הן מכשיר הכרחי למימוש זכויות אדם, או בלם בקידומן?

**קטע 3**

הדרך למאבק במגפה הבאה עוברת במיגור הגזענות

"הקורונה לא מבדילה בין דם לדם. אמירה זו, שנדמית מובנת מאליה, נשמעה בשנה האחרונה שוב ושוב ביחס לצורך בסולידריות חברתית ובאכיפה שוויונית של ההנחיות. אך אמירה זו רחוקה מלהיות מדויקת. הקורונה עצמה באמת לא יכולה להבחין בין אדם אחד לאחר, אך המבנה החברתי - ובתוכו מבנה **מערכת הבריאות** - הוא גורם מכריע בשאלה היכן מגפה מכה חזק יותר. למשל, שיעור גבוה יותר של שחורים בארה"ב נפגע במגפה הנוכחית. הקורונה משקפת את החברה ואת יחסי הכוח בתוכה. מחקרים רבים שניתחו את הגזענות המבנית בארה"ב, מצאו כי שחורים נמצאים בסיכון גבוה יותר להידבק בקורונה ולסבול ממחלה חמורה.

אי-השוויון מתבטא גם **במשאבים המוקצים למערך הבריאות של מיעוטים כמו שחורים לעומת לבנים**. לא מדובר בביטויי גזענות של יחידים, אלא במבנה המערכת שפוגע בהקצאת משאבי בריאות, כמו מיטות אשפוז לנפש וכוח אדם רפואי. בעיות מבניות אלו הביאו לכך שבאחת המדינות העשירות בעולם מתו יותר מחצי מיליון אנשים, כחמישית מכלל המתים בעולם. אי-שוויון זה גם מוביל מיעוטים לסרב לבטוח בשלטונות ובממסד הרפואי שממליץ להן להתחסן נגד הקורונה, כך שהם פחות ילכו להתחסן לעומת לבנים.

בישראל המצב יותר טוב כי קיימת מערכת בריאות ציבורית ורשת הגנה חברתית חזקה יותר, אך גם בה יש גזענות מבנית. אחוז המשפחות החיות מתחת לקו העוני גדול יותר בחברה הערבית בהשוואה לחברה היהודית. התעסוקה והשכר הממוצע נמוכים יותר בחברה הערבית, והחינוך מביא לתוצאות פחות טובות בה. פערים מבניים אלו באים לידי ביטוי גם בבריאות. למרות שחוק ביטוח בריאות ממלכתי המבוסס על עקרונות של צדק, שוויון ועזרה הדדית, ולמרות המודעות הגוברת לנושא הפערים בבריאות בישראל, תוחלת החיים של גבר ערבי נמוכה ב-5.3 שנים לעומת גבר יהודי, והפער גדל ל-5.4 בנשים.

הדגש אינו על השאלה אם מקבלי ההחלטות ופקידי הממשלה מחזיקים בדעות קדומות, אלא על כך שהגזענות המבנית בישראל משפיעה על נתוני התחלואה הגבוהים ועל אחוזי התחסנות נמוכים בקרב קבוצות מיעוט. הגזענות לא חייבת להיות מודעת או מפורשת. אם אנו רוצים לצאת ממשבר הקורונה מחוזקים, ולהתחיל להתכונן כבר למגפה הבאה, עלינו להוקיע את הגזענות המבנית מתוכנו. גזענות זו עשויה להיות בלתי מודעת, אך הכרחי לצאת נגדה באופן מודע."

ד"ר זוהר לדרמן ופרופ' נדב דוידוביץ', הארץ, 16.3.21 גרסה חלקית

* מהן שתי הגישות הבסיסיות בחקר היחסים הבין-לאומיים (הגישה הריאליסטית והגישה האידיאליסטית/ליברלית), ומהו הויכוח ביניהן ביחס למקומן של זכויות האדם ביחב"ל? השוו בין הנימוקים של גישות אלה ביחס לצורך להגן על זכויות האדם.
* מה חשיבותן של אמנות בינלאומיות בקידום זכויות אדם ומהן מגבלותיהן? בססו תשובתכם על אמנה לפי בחירתכם.
* מהם היתרונות והחסרונות של מדינות וארגונים בין-ממשלתיים בקידום זכויות האדם בהשוואה לארגוני זכויות אדם לא ממשלתיים?
* הסבירו את הטענה כי כבר הגדרתה של ישראל כמדינה יהודית ודמוקרטית משקפת מתח מנקודת מבט של זכויות האדם. תנו דוגמאות מהנושאים הבאים: נישואין/גירושין, חינוך, דיור ותעסוקה.

ד"ר זוהר לדרמן הוא ביואתיקאי מהיחידה לאתיקה רפואית והומניות ברפואה, פרופ' נדב דוידוביץ' הוא ראש בית הספר לבריאות הציבור ויו"ר איגוד רופאי בריאות הציבור בישראל.