**רשימת שאלות מרכזיות בקורס**

רשימה זו היא הבסיס לשאלות הבחינה. זהו כלי נפלא ללימוד והכנה לקראתה. זה לא אומר שלא תפגשו בבחינה שאלות אלה בשינוי נוסח או דגשים, ולעיתים גם שאלות חדשות, אבל **הניסיון שלנו מראה שאם למדתם והתכוננתם לבחינה כמו שצריך (ולא רק שיננתם סיכומים שאיכותם בלתי ידועה, והרבה פעמים מפוקפקת), יהיו לכם כלים מצוינים להתמודד גם איתן**.

1- מהן שתי הגישות הבסיסיות בחקר היחסים הבין-לאומיים (הגישה הריאליסטית והגישה האידיאליסטית/ליברלית), ומהו הויכוח ביניהן ביחס למקומן של זכויות האדם ביחב"ל? השוו בין הנימוקים של גישות אלה ביחס לצורך להגן על זכויות האדם.

2- מהם הדורות העיקריים בהתפתחות זכויות האדם? הסבירו בהרחבה את סוג הזכויות המיוחס לכל דור, את האמנות המעגנות זכויות אלה, מי קידם אותן ולמה, ואת הקשר שלהן לדור הזכויות שקדם להן.

3- זכויות אזרחיות פוליטיות, זכויות חברתיות וכלכליות, זכויות תרבותיות - מהן נקודות הממשק ביניהן, ובמה הן יכולות לעמוד בסתירה אלה לאלה?

4- הסבירו את הצורך בגיבוש הגדרות אוניברסליות של זכויות אדם, ואת הקשיים הכרוכים בכך.

5- הסבירו מהי יחסיות תרבותית. מהן תרומותיה לקידום זכויות אדם, ואילו סכנות אורבות לזכויות אדם בגישה זו?

6- מה חשיבותן של אמנות בינלאומיות בקידום זכויות אדם ומהן מגבלותיהן? בססו תשובתכם על אמנה לפי בחירתכם.

7- נתחו את הקשר בין זכויות האדם לבין משטרים דמוקרטיים. האם תתכן דמוקרטיה בלא הגנה על זכויות אדם? האם יתכן קידום זכויות אדם שלא במסגרת דמוקרטית?

8- עד כמה מדינות הן מכשיר הכרחי למימוש זכויות אדם, או בלם בקידומן?

9- האם היתה מלחמת העולם השניה נקודת מפנה בהתפתחות זכויות האדם ביחסים הבין-לאומיים? הביאו טיעונים שונים לביסוס

10- הציגו את נקודות הציון העיקריות בסיפור התפתחותן של זכויות האדם עד ראשית המאה העשרים ואחת.

11- הציגו את ארבעת סוגי המשטרים הבינלאומיים של זכויות האדם. תנו דוגמה לכל סוג. כיצד נראה סיפור התפתחותן של זכויות האדם במחצית השנייה של המאה ה-20 בין סוגי משטרים אלה? התייחסו לעמדות מחקריות שונות (אברוני, הופמן, בן נפתלי ושני). נמקו.

12- מדוע במחצית השניה של המאה ה-20 צברו זכויות האדם עוצמה נורמטיבית ביחסים הבין-לאומיים, אך נותרו חלשות בכל הקשור לפיקוח, יישום ואכיפה?

13- מהם הקשיים הניצבים בפני הניסיון לעבור ממשטר בין-לאומי הצהרתי ומשטר בין-לאומי מקדם של זכויות אדם, למשטר ממשטר בין-לאומי מיישם ואוכף של זכויות אדם?

14- כיצד השפיעה המלחמה הקרה על התפתחות המשטר הבין-לאומי של זכויות האדם? מדוע בהתפתחות זו יש משום השפעה ואיך אפשר להסביר אותה?

15- מהם היתרונות והחסרונות של מדינות וארגונים בין-ממשלתיים בקידום זכויות האדם בהשוואה לארגוני זכויות אדם לא ממשלתיים?

16- מהן דרכי הפעולה של ארגוני זכויות אדם לא ממשלתיים? הסבירו מהן היתרונות והחסרונות של כל דרך פעולה. תנו דוגמאות מחומר הלימוד.

17- אילו סוגים של ארגוני זכויות אדם קיימים? מהם המכשולים הניצבים בפעילותם, ואיך הם מתמודדים איתם?

18- השוו בין 2 משטרים אזוריים (יבשתיים) של זכויות אדם.

19- נתחו את הסיבות לעוצמתו של משטר זכויות אדם האירופי, או הסיבות לחולשתו של המשטר האזורי הבין-אמריקני (לא ארצות הברית).

20- מה ייחודו של בית הדין הפלילי הבינ"ל (ICC) בהשוואה לבתי הדין המיוחדים לפשעי מלחמה?

21- מהן הסיבות להקמתו של בית הדין הפלילי הבינלאומי, ה-ICC? עם אלו קשיים ואתגרים הוא מתמודד? מהם הישגיו של בית הדין בשנות פעילותו עד כה, ובמה הוא כשל?

22- נתחו את מגמות השינוי וההמשכיות כלפי זכויות האדם במדיניות החוץ ו/או הפנים של ארה"ב, או האיחוד האירופי או ישראל.

23- הסבירו את הטענה כי כבר הגדרתה של ישראל כמדינה יהודית ודמוקרטית משקפת מתח מנקודת מבט של זכויות האדם. תנו דוגמאות מהנושאים הבאים: נישואין/גירושין, חינוך, דיור ותעסוקה.

24- האם התחוללו שינויים מהותיים ביחסה של ישראל לזכויות אדם מאז הקמתה? מה היתה מגמת השינויים, ומהן סיבותיהם? בססו את תשובתכם על 3 נושאים לבחירתכן/ם. למשל: יחסה של ישראל לאמנות ולגופים בינלאומיים, זכויות פליטים ומבקשי מקלט, וזכויות נשים.

25- ארצות הברית רואה את עצמה כ"לפיד החירות וזכויות האדם" העולמי. במה, ועד כמה נותנת ארצות הברית ביטוי ממשי לדימוי זה? התייחסו הן למדיניות הפנים והן למדיניות החוץ שלה.

26- איך משפיעים תאגידים על מצב זכויות האדם בעולם? עם אילו משתי הגישות לניתוח היחסים הבין-לאומיים (ריאליזם או ליברליזם) השפעה זו עולה בקנה אחד

27 -  מהי אחריות תאגידית CSR, ומדוע ישנן חברות המטפחות תדמית של חובבות זכויות אדם? איך הן עושות זאת? מה אפשר להסיק מכך על מקומו של שיח זכויות האדם ביחסים הבינלאומיים?

28 - מה מאזן ההישגים והכישלונות של היוזמות הבינלאומיות לאחריות תאגידית, ובראשם 'גלובל קומפקט'? מהן הסיבות לכך?

**שאלות חשיבה:**

תיאור מקרה של הפרות חמורות של זכויות אדם (למשל, סוריה, דרפור). אילו אמצעים עומדים בפני מדינות (ו/או ארגונים ואף פרטים) המבקשות לשפר את מצב זכויות האדם במקרה לעיל?

מדוע זכויות אדם הן נושא פוליטי מובהק? מדוע אין לזכויות אדם קיום מחוץ לפוליטיקה?

**בהצלחה!**